Odporúčanie Európskeho parlamentu pre Radu z 15. marca 2007 o Bosne a Hercegovine (2006/2290(INI))



Úradný vestník 301 E , 13/12/2007 S. 0224 - 0229



P6_TA(2007)0077 Bosna a Hercegovina Odporúčanie Európskeho parlamentu pre Radu z 15. marca 2007 o Bosne a Hercegovine (2006/2290(INI)) Eurуpsky parlament, - so zreteľom na návrh odporúčania pre Radu o Bosne a Hercegovine (BiH) (B6-0615/2006), ktorý predložila Doris Pack v mene skupiny Európskej ľudovej strany (kresťanských demokratov) a Európskych demokratov, - so zreteľom na dohodu z 5. októbra 2005 medzi predstaviteľmi štátu a územných zložiek BiH, ktorá schvaľuje základné zásady stanovené Komisiou pre reštrukturalizáciu policajných síl, - so zreteľom na následné rozhodnutie Rady z 22. novembra 2005 začať rokovania s BiH o dohode o stabilizácii a pridružení, - so zreteľom na dohodu z 18. marca 2006 medzi vedúcimi predstaviteľmi hlavných politických strán v BiH o viacerých zmenách a doplneniach ústavy, - so zreteľom na rozhodnutie riadiaceho výboru Rady pre nastolenie mieru z 23. júna 2006, podľa ktorého by mal Úrad vysokého splnomocnenca (ÚVS) okamžite začať prípravy na ukončenie činnosti 30. júna 2007, - so zreteľom na skutočnosť, že začiatkom roka 2007 Rada pre nastolenie mieru preskúma a v prípade potreby potvrdí ukončenie činnosti ÚVS s prihliadnutím na celkovú situáciu v krajine a regióne, - so zreteľom na nedávne prezidentské a parlamentné voľby v BiH, - so zreteľom na správu Komisie z roku 2006 o pokroku BiH (SEK(2006)1384), - so zreteľom na závery Rady pre všeobecné záležitosti z 11. decembra 2006 o západnom Balkáne, - so zreteľom na článok 114 ods. 3 a článok 90 rokovacieho poriadku, - so zreteľom na správu Výboru pre zahraničné veci (A6-0030/2007), A. keďže BiH pokročila vo vykonávaní Daytonskej mierovej dohody z roku 1995, ktorá ukončila najkrvavejšiu vojnu v Európe od konca druhej svetovej vojny v pokojnej multietnickej krajine, a teraz je na ceste k európskej integrácii, čo si vyžaduje ústavné zmeny, B. keďže predstavitelia štátu a oboch územných zložiek sa dohodli, že navrhovaná reforma policajných síl bude znamenať presun všetkých legislatívnych a rozpočtových právomocí na úroveň štátu, odstránenie akéhokoľvek politického zasahovania do činnosti policajných síl a delimitáciu oboch územných jednotiek výlučne podľa technických a funkčných línií, C. keďže uvedená dohoda umožnila zriadenie riaditeľstva pre reštrukturalizáciu polície so zástupcami všetkých úrovní vlády (štát, územné zložky a kantóny), ktorého úlohou bolo predložiť návrh na realizáciu reformy vrátane návrhov určenia nových policajných územných jednotiek, D. keďže riaditeľstvo pre realizáciu reštrukturalizácie polície predložilo 22. decembra 2006 Rade ministrov BiH návrh plánu na realizáciu reštrukturalizácie polície, E. keďže uvedený návrh poskytuje rámec pre splnenie podmienok stanovených Komisiou na uzavretie dohody o stabilizácii a pridružení s EÚ, F. keďže počas nedávnej volebnej kampane vedúci predstavitelia Republiky srbskej opakovane zverejnili vyjadrenia spochybňujúce dohodu o navrhnutej reforme polície, ktorú predtým schválili, G. keďže mandát predstaviteľov Republiky srbskej bol teraz potvrdený v ľudovom hlasovaní a ich strany majú silné zastúpenie na úrovni územných zložiek aj štátu, H. keďže súbor zmien a doplnení ústavy podporovaný predstaviteľmi väčšiny hlavných strán v BiH obsahuje množstvo návrhov, ktoré posilňujú právomoci na úrovni štátu a riešia určité nedostatky zákonodarnej a výkonnej moci v BiH, I. keďže tieto návrhy nereformujú mechanizmus veta územnej zložky, hoci tento mechanizmus môže vážne brzdiť činnosť parlamentu BiH, J. keďže na jednotlivých úrovniach spoločnosti BiH by čo najskôr mala prebehnúť hlboká reflexia súvisiaca s prekonaním prísneho etnického rozdelenia krajiny, aby bolo možné reformovať štruktúry krajiny, zvýšiť jej flexibilitu a zlučiteľnosť s európskymi demokraciami, K. keďže uvedený súbor zmien a doplnení ústavy bol schválený väčšinou parlamentu BiH, ale na dosiahnutie väčšiny potrebnej na prijatie zmien a doplnení ústavy chýbali dva hlasy, L. keďže predčasné ukončenie činnosti ÚVS vychádzajúce z oprávnenej túžby prispieť k pocitu prevzatia kontroly nad politickým procesom a urýchliť zmierenie medzi troma hlavnými národmi v BiH by malo vplyv na stabilitu krajiny a tempo a výsledok správnych a ústavných reforiem, M. keďže pretrvávajúce silné etnické rozdiely v BiH poukazujú na potrebu jednotnejšieho, nesegregačného a moderného vzdelávacieho systému v krajine, N. keďže v tomto kontexte treba vziať do úvahy skúsenosť medzietnických vzdelávacích inštitúcií podporovaných katolíckou cirkvou v BiH, ktoré úspešne uplatňujú nesegregačný model, 1. so znepokojením berie na vedomie, že víťazi parlamentných a prezidentských volieb, ktorými boli pôvodne umiernené strany, sa počas kampane uchýlili ku konfrontačnej a rozvratníckej rétorike; naliehavo žiada strany, najmä tie, ktoré zvíťazili vo voľbách, bez ohľadu na rôzne nedávne negatívne kroky a výroky, aby urýchlene konali v záujme vybudovania základov pre silnejšiu BiH, ktorá sa pripravuje na splnenie kritérií potrebných na uzavretie a vykonanie dohody o stabilizácii a pridružení a následné podanie žiadosti o členstvo v EÚ; 2. víta vytvorenie vlády na úrovni štátu a pripomína vedúcim politickým predstaviteľom BiH naliehavé a dôležité reformy, ktoré musia uskutočniť, najmä vzhľadom na ústavu štátu, súdnictvo, verejnú správu, podnikateľské prostredie, vzdelávací sektor, fytosanitárnu a veterinárnu oblasť a životné prostredie; 3. zastáva názor, že nedávno predložený návrh plánu pre vykonanie štrukturálnej reformy polície v BiH stanovuje jasné a vyvážené rozdelenie právomocí na úrovni štátu a na miestnej úrovni, keďže štátu umožňuje vytvoriť jednotný právny rámec pre policajnú správu, prideľovať rozpočtové zdroje a sledovať ich využívanie, poskytovať podporné služby, koordinovať činnosť jednotlivých orgánov a úrovní a ujať sa strategického riadenia, pričom neobmedzuje požadovanú nezávislosť miestnych policajných orgánov; 4. víta tiež mechanizmy, s ktorými počíta uvedený plán, určené na zabezpečenie transparentnosti pri výbere a menovaní policajných veliteľov a policajných úradníkov a na sledovanie činnosti policajných síl na úrovni štátu a na miestnej úrovni; 5. zastáva názor, že právne predpisy na vytvorenie štruktúry polície, ktorá by zodpovedala etnickému zloženiu obyvateľstva BiH, by mali sprevádzať efektívne monitorovacie mechanizmy; 6. s uspokojením berie na vedomie, že navrhnuté kritériá vymedzenia miestnych policajných oblastí nevychádzajú výlučne z administratívnych hraníc, ale sú založené skôr na zásadách prevádzkovej efektívnosti a trvalej udržateľnosti a na demografických, sociálnych, ekonomických a bezpečnostných faktoroch; 7. nalieha na Radu, aby vyvinula tlak na príslušné orgány v BiH, aby podnikli všetky kroky potrebné na realizáciu návrhov obsiahnutých v uvedenom pláne, a aby všetkým zúčastneným stranám pripomenula, že policajná reforma je kľúčovou podmienkou uzavretia dohody o stabilizácii a pridružení; 8. víta skutočnosť, že bosnianske vlády a policajné sily vo všeobecnosti spolupracujú s Medzinárodným trestným tribunálom pre bývalú Juhosláviu (ICTY) okrem iného sprístupnením vojenských archívov; odsudzuje však, že doteraz neboli uväznení všetci vojnoví zločinci, ktorí zostávajú na slobode na území BiH, a skutočnosť, že dokumenty, ktoré by prípadne mohli byť použité pri vyšetrovaní, v mnohých prípadoch zmizli; 9. vyzýva politické vedenie BiH, aby pokračovalo v úsilí o úplnú spoluprácu s ICTY a pri ničení sietí podporujúcich osoby obžalované z vojnových zločinov; 10. víta rozhodnutie úradov Republiky srbskej vytvoriť zvláštny úrad, ktorý má zlepšiť spoluprácu s ICTY so zreteľom na vykonávanie akčného plánu ad hoc; v tejto súvislosti očakáva, že sa v blízkej budúcnosti podarí dosiahnuť konkrétne výsledky, pokiaľ ide o zadržanie najhľadanejších osôb na úteku; 11. naliehavo vyzýva BiH, aby pokračovala v úsilí o skvalitnenie hospodárskej a fiškálnej politiky, konkrétne v zlepšovaní fiškálnej koordinácie, ktorá prispeje k fiškálnej stabilite; 12. vyzýva vedenie BiH, aby vyriešilo všetky zostávajúce hraničné spory so susednými krajinami, najmä aby rešpektovalo a ratifikovalo dohody o stanovení pozemných a riečnych hraníc; 13. vyzýva vedúcich predstaviteľov BiH, aby pokračovali v úsilí o plné vykonanie dohodnutých reforiem verejného vysielania; 14. vyzýva orgány BiH, aby urýchlene vykonali priority stanovené v európskom partnerstve; znovu potvrdzuje, že celková politika EÚ vo vzťahu k BiH a celému regiónu západného Balkánu vychádza z jasnej perspektívy pre európsku integráciu, ako bola stanovená v Solúnskom programe z júna 2003; 15. domnieva sa, že by sa okamžite mala obnoviť diskusia o ústave, ktorá by mala nadviazať na doterajšie úspechy, ale zároveň by mala zahŕňať: - hĺbkové preskúmanie mechanizmu veta územnej zložky, ktoré by sa malo uplatňovať len v otázkach spadajúcich do spoločnej zodpovednosti štátu a územných zložiek, - jasný, vyčerpávajúci a zároveň úzky výklad pojmu "dôležitý národný záujem" s cieľom zabrániť akémukoľvek etnicky motivovanému zneužívaniu súvisiaceho nástroja veta na čisto obštrukčné účely, - odvážnejšie zefektívnenie administratívnych štruktúr BiH s cieľom zjednodušiť a urýchliť rozhodovací proces; 16. domnieva sa, že táto diskusia by sa mala viesť verejne, s účasťou občianskej spoločnosti a národných a medzinárodných odborníkov; zastáva názor, že do tohto procesu musí byť zapojená verejná mienka, aby konečný výsledok všetci prijali a uznali ho za legitímny; 17. vyzýva parlament BiH, aby zvážil zriadenie výboru s osobitnou úlohou vypracovať komplexný návrh ústavnej reformy; 18. zastáva názor, že EÚ by pod záštitou osobitného zástupcu EÚ mala hrať vedúcu úlohu pri obnovení ústavnej diskusie, a to najmä uľahčením dialógu medzi stranami, podporou iniciatív zameraných na presadzovanie verejnej diskusie a poskytovaním technickej pomoci formou odborných poznatkov pre poslancov parlamentu BiH priamo zapojených do diskusie; 19. je znepokojený trvajúcimi etnickými prekážkami v BiH, ktoré brzdia rozvoj národnej identity; zastáva názor, že ústavné opatrenia v Daytonskej dohode sťažujú odstránenie takýchto prekážok; pripomína, že podľa skúsenosti EÚ je spoločná identita plne zlučiteľná s rešpektovaním kultúrnych a náboženských tradícií zakladajúcich národov; 20. víta preto nedávne vyhlásenie predsedu vlády Republiky srbskej zaväzujúce vládu tejto územnej jednotky predchádzať akýmkoľvek nepokojom, ku ktorým by mohlo dôjsť v súvislosti s riešením štatútu Kosova; 21. domnieva sa, že v kontexte pomoci EÚ, ktorá sa po fáze obnovy sústreďuje na podporu prijímania noriem a právnych predpisov EÚ, by sa malo viac pozornosti venovať vyrovnaniu sa s dedičstvom minulosti vrátane problematiky osôb, ktoré sa stratili počas tohto krvavého konfliktu, a presadzovaniu všeobecného, nediskriminačného vzdelávacieho systému v BiH založeného na tolerancii a rešpektovaní rôznorodosti; 22. pripomína, že v praxi to znamená ukončenie segregácie rôznych etnických skupín vzdelávaných pod jednou strechou, diskusiu o vypracovaní spoločných učebných osnov pre tieto skupiny v rámci povinného vzdelávania, pričom treba venovať mimoriadnu pozornosť spôsobom vyučovania histórie a zlepšeniu ďalšieho vzdelávania učiteľov; 23. vyzýva Komisiu, aby v rámci nového predvstupového nástroja vyčlenila dostatočné finančné prostriedky pre obe uvedené oblasti, v neposlednom rade poskytnutím podpory Medzinárodnej komisii pre nezvestné osoby, a nalieha na Radu, aby prostredníctvom osobitného zástupcu EÚ podporovala iniciatívy v tejto oblasti; zastáva názor, že súčasný vzdelávací systém môže predstavovať vážnu hrozbu pre bezpečnosť krajiny; 24. domnieva sa, že by bolo v záujme občanov BiH a zároveň by to vyjadrilo ich túžbu vyhnúť sa v budúcnosti konfliktu, keby sa zriadila národná komisia pre odhalenie pravdy a zmierenie, ktorá by vyšetrila prečiny minulosti, podala o nich správu a vypracovala odporúčania na prijatie konkrétnych krokov zameraných na vyrovnanie sa s bolestným dedičstvom a prevenciu opakovania podobných neľudských činov; 25. upozorňuje, že vzdelávanie je základným nástrojom zmierenia; domnieva sa, že mladá generácia v BiH by sa mala s minulosťou vyrovnať a poučiť sa z nej, tak ako mladí ľudia v Európe po druhej svetovej vojne, že budúcnosť spočíva v prekonávaní rozdielov, podpore vzájomného porozumenia a presadzovaní hodnôt solidarity, tolerancie, demokracie, ľudských práv a rovnosti medzi občanmi krajiny; 26. odkazuje v tomto kontexte na rozvoj vzájomných medzietnických mediačných kurzov v školách a integrovaných tried ako spôsobu prekonávania formálnej a neformálnej segregácie vo vzdelávacom systéme Federácie Bosny a Hercegoviny; 27. vystríha preto pred akýmkoľvek pokusom vytvoriť vnútri BiH územia obývané len jedným etnikom; pripomína politikom BiH, že medzinárodné spoločenstvo nebude tolerovať žiadne opatrenie či politiku, ktoré priamo alebo nepriamo podkopávajú mnohonárodnostný charakter, územnú celistvosť, stabilitu a jednotu BiH a jej územných zložiek; vyzýva vysokého splnomocnenca pre Bosnu a Hercegovinu, aby bol v tejto súvislosti osobitne ostražitý a aby dôraznejšie podporoval reintegráciu utečencov a presídlencov na celom území BiH, najmä však v Republike srbskej, ktorá nedosahuje uspokojujúce výsledky vzhľadom na návrat utečencov a presídlencov; 28. víta otvorenie prvého kola rokovaní medzi EÚ a BiH o zjednodušení udeľovania víz a očakáva ukončenie týchto rokovaní v júni 2007, aby mohla dohoda nadobudnúť platnosť v roku 2008; zdôrazňuje, že konečným cieľom musí byť zjednodušenie cestovania do EÚ pre všetkých občanov krajín západného Balkánu a vyzýva Komisiu, aby tento proces podporila predovšetkým opatreniami zameranými na posilnenie spolupráce v oblasti policajnej činnosti a hraničných kontrol; 29. víta úlohu, ktorú zohráva vojenská jednotka EÚ v BiH (EUFOR) pri zabezpečovaní bezpečného prostredia v BiH; domnieva sa, že zníženie počtu vojakov, o ktorom nedávno rozhodla Rada, je jasným dôkazom zvýšenia stability v regióne; 30. oceňuje činnosť, ktorú policajná misia EÚ vykonala pri podpore rozvoja moderných a účinných policajných síl v BiH; zastáva názor, že o budúcnosti tejto misie by sa malo tiež uvažovať vzhľadom na pokrok policajnej reformy; 31. víta skutočnosť, že BiH podpísala mnoho medzinárodných dohovorov a prijala viacero zákonov s cieľom zaručiť a podporovať práva žien; naliehavo žiada vládu BiH, aby pokračovala v úsilí o vykonávanie zásad stanovených v týchto medzinárodných a vnútroštátnych nástrojoch v praxi; 32. vzhľadom na neistotu, ktorá stále obklopuje budúcnosť BiH, podporuje rozhodnutie Rady pre nastolenie mieru znovu zvážiť svoje rozhodnutie z 23. júna 2006 a ponechať ÚVS jeho plné právomoci až do júna 2008; zastáva názor, že toto rozšírenie by sa malo využiť na prenesenie viacerých zodpovedností na miestne úrady; víta skutočnosť, že Rada prijala jednotnú akciu pre osobitného zástupcu EÚ v BiH, ktorá rozširuje podmienky tohto mandátu s cieľom jasne vymedziť úlohu, ktorú bude mať osobitný zástupca pri presadzovaní ústavných reforiem v BiH; 33. zdôrazňuje, že je potrebné, aby medzinárodné spoločenstvo vystupovalo v BiH jednotne; vyjadruje poľutovanie nad nedávnym vyhlásením súčasného vysokého splnomocnenca/osobitného zástupcu EÚ k vyhláseniu o tom, že plánuje odstúpiť z tejto funkcie v júni 2007 a oceňuje prácu, ktorú počas svojho mandátu vykonal; nalieha na Radu, aby sa venovala podrobnej diskusii o povahe, rozsahu pôsobnosti a trvaní medzinárodnej prítomnosti v BiH; 34. zastáva tiež názor, že po ukončení činnosti ÚVS musí EÚ poskytnúť pevnú a koordinovanú podporu BiH, aby jej pomohla čo najskôr a čo najlepšie dosiahnuť dlhodobý cieľ európskej integrácie; domnieva sa, že osobitný zástupca EÚ musí dôrazne vystúpiť v mene EÚ okrem iného aj vo veci koordinácie všetkých inštitúcií a agentúr EÚ v BiH; 35. poveruje svojho predsedu, aby toto odporúčanie postúpil Rade pre všeobecné záležitosti a pre informáciu aj Komisii, osobitnému zástupcovi/vysokému splnomocnencovi EÚ pre Bosnu a Hercegovinu a vládam a parlamentom Bosny a Hercegoviny, Republiky srbskej a Federácie Bosny a Hercegoviny. --------------------------------------------------